སྐབས་བཅུ་གཉིས་པའི་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་མངགས་བཅོལ་ལྟར།སྐབས་བཅུ་གཉིས་པའི་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་ཀྲང་གཞོན་པ་ལི་ཅན་གོ་ཡིས་ལྟ་ཞིབ་བཅའ་ཁྲིམས་ཀྱི་འཆར་ཟིན་གྱི་གསལ་བཤད་གནང་བ་རེད།ལི་ཅན་གོ་ཡིས།ལྟ་ཞིབ་བཅའ་ཁྲིམས་གཏན་འབེབ་བྱ་རྒྱུ་ནི་ཏང་ཀྲུང་དབྱང་གིས་རྒྱལ་ཁབ་ཀྱི་ལྟ་ཞིབ་ལམ་ལུགས་བསྒྱུར་བཅོས་གཏིང་ཟབ་ཏུ་གཏོང་རྒྱུའི་བཀོད་ཇུས་བཀོད་སྒྲིག་ལག་བསྟར་དོན་འཁྱོལ་བྱེད་པའི་བྱ་ཐབས་གལ་ཆེན་ཞིག་དང་།དེ་ནི་ཏང་གིས་རུལ་སུངས་ལ་ངོ་རྒོལ་བྱེད་པའི་ལས་དོན་ལ་འགོ་ཁྲིད་བྱ་རྒྱུ་རྒྱུན་འཁྱོངས་དང་དེར་ཤུགས་སྣོན་རྒྱབ་ནས།གཅིག་སྡུད་གཅིག་གྱུར་དང་།དབང་གྲགས་ལྡན་ཞིང་ལས་ཆོད་ཆེ་བའི་རྒྱལ་ཁབ་ཀྱི་ལྟ་ཞིབ་མ་ལག་བསྐྲུན་པའི་ལྡོག་མེད་བླང་བྱ་ཡིན་པ།ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་རུལ་སུངས་ལ་ངོ་རྒོལ་བྱས་པའི་ལག་ལེན་ཉམས་མྱོང་ཕྱོགས་བསྡོམས་དང་།དུས་བབ་གསར་པའི་འོག་གི་རུལ་སུངས་ལ་ངོ་རྒོལ་བྱེད་པའི་འཐབ་རྩོད་ལ་སྲ་བརྟན་གྱི་ཁྲིམས་སྐྱོང་འགན་སྲུང་བྱེད་པའི་དངོས་ཡོད་ཀྱི་དགོས་མཁོ་ཡིན་པ།ཏང་ནང་ཁུལ་གྱི་ལྟ་སྐུལ་དང་རྒྱལ་ཁབ་ཀྱི་ལྟ་ཞིབ་ཀྱི་གཅིག་གྱུར་རྒྱུན་འཁྱོངས་དང་།ཀྲུང་གོའི་ཁྱད་ཆོས་ཀྱི་ལྟ་ཞིབ་ལམ་བུར་སྐྱོད་རྒྱུ་རྒྱུན་འཁྱོངས་བྱེད་པའི་གསར་གཏོད་བྱ་ཐབས་ཤིག་ཡིན་པ།རྩ་ཁྲིམས་ལག་བསྟར་ལ་ཤུགས་སྣོན་དང་།མི་དམངས་འཐུས་མི་ཚོགས་ཆེན་ལམ་ལུགས་ཕུན་སུམ་ཚོགས་སུ་དང་གོང་འཕེལ་གཏོང་བ་དང་།རྒྱལ་ཁབ་ཀྱི་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་ལ་འགྱུར་བ་བྱེད་པའི་འཐབ་ཇུས་བྱ་ཐབས་བཅས་རེད་ཅེས་གསུངས་འདུག